साथी सुनील चैधरी के यहां जुटना था हमें। युवानीति से जुड़े रंगकर्मियों का इंतजार था। सारे रंगकर्मी हाईस्कूल और कालेज के छात्र हैं। किराये की जीप आती है और हम आरा शहर से पवना बाजार के लिए चल पड़ते हैं। शहर से बाहर निकलने के बाद शोर से थोड़ी राहत मिलती है। लेकिन कुछ ही देर बाद ड्राइवर ने होली का गीत बजा दिया, बाद में मेरी निगाह विंडस्क्रीन की ओर गई तो देखा कि ड्राइवर के बगल में उपर एक स्क्रीन है, जिसमें गानों का विजुअल भी चल रहा है, बेहद अश्लील और भद्दे हाव-भाव के साथ डांस का फिल्मांकन था, शब्द तो उससे भी अधिक अश्लील, द्विअर्थी भी नहीं, सीधे एकर्थी। स्त्री मानो सिर्फ और सिर्फ भोग की वस्तु हो। एक स्त्री की पूजा करने वाले किशोर-नौजवान भी इसी तरह के गीत बजा रहे हैं। जैसे किसी नशे में डूबो दिया गया हो सबको। बिहार सरकार की कृपा से हर जगह मिलती शराब की भी इस माहौल को बनाने में अपनी भूमिका है।